Søren Søndergaard (EL), 2002-03-21:
Lad mig indledningsvis sige, at nu vil jeg ikke forpligte hr. Christian Brix Møller på ting, der er sket i den tidligere folketingsperiode, men en række af de ting, der blev nævnt, er faktisk områder, hvor også Enhedslisten har fremsat forslag, bl.a. det meget omtalte forslag om at give et incitament for kontanthjælpsmodtagere til at komme i arbejde.
I forhold til det, der ligger her, vil jeg sige, at Socialdemokratiet jo lægger op til, at man ønsker at finde det, der hedder en bred politisk løsning på udlændingepolitikken.
Hvorvidt det er muligt at nå en bred løsning, er vi nok ret tvivlende over for.
At der er brug for en politisk løsning, er jo fuldstændig åbenlyst ud fra bl.a.
den diskussion, vi har haft i dag, og derfor er det selvfølgelig også strålende, at Socialdemokratiet har gjort sig nogle tanker om, hvad en integrationspolitik fremover skal bestå af.
I det oplæg, som ligger, er der mange gode ting.
For Enhedslisten er det imidlertid helt afgørende, at integration finder sted på basis af lige rettigheder.
Sådan er det helt klart ikke for regeringen.
Den politik, regeringen lægger op til,
vil, hvad enten det er tilsigtet eller ej, skabe en underklasse af lavtbetalte, uorganiserede løsarbejdere, som arbejdsgiverne kan bruge til at splitte de ansatte, og netop derfor synes jeg måske, at forsvaret af mindstelønnen, forsvaret af princippet om lige løn for lige arbejde burde have gennemsyret det her oplæg. Jeg har hørt, at den socialdemokratiske ordfører heroppefra nævnte det, men jeg synes ikke, det står klart i det oplæg, der ligger her.
Det synes vi er en mangel.
Ellers kan vi være enige med forslagsstillerne i mange af de elementer, som tages op: integrationsindsatsen og ordninger, f.eks. isbryderordningen, tovholderordningen, skal bevares, og flere af de andre initiativer, som der lægges op til, er gode, f.eks. er arbejdspladsdansk jo en meget oplagt ting, som det er fuldstændig uforståeligt ikke er langt mere udbredt, end det er i dag.
Jeg tror bare, man skal være klar over, at mange af de her forslag altså sætter et spørgsmålstegn ved et emne, som lidt er et tabu, nemlig den private ejendomsret og arbejdsgivernes ledelsesret.
Det er svært at kombinere en række af de her ting med den ledelsesret, som arbejdsgiverne har.
Derfor tror vi, at det er nødvendigt, hvis vi skal have en virkelig løsning på de her problemer, at vi tør tage det spørgsmål op og lave nogle slutninger, der indskrænker den ledelsesret.
denne her løntrykkergruppe.
Der er et område, jeg synes det er ærgerligt ikke er mere udpenslet, hvis det er der i det socialdemokratiske forslag, og det er spørgsmålet om pigegrupper.
Det var en diskussion, der var lidt i valgkampen, hvor Enhedslisten jo fremlagde et forslag, som også fik opbakning af hr. Poul Nyrup Rasmussen i nogle udtalelser.
Det er utrolig vigtigt, at vi ikke kun fokuserer på de utilpassede drenge, men at vi også fokuserer på de alt for veltilpassede piger, som skal have nogle steder, hvor de kan mødes på deres egne forudsætninger og få styrken til at føre den kulturkamp, det her handler om, for i modsætning til dem, som mener det handler om etniske forhold eller andre ting, er det for os en kulturkamp, og i den kulturkamp skal de piger have en styrke, og den kan de få i sådan nogle pigegrupper, ikke bare en styrke til på kort sigt at bryde med forældrene, for det er sådan set det allerletteste - vi ser jo tit, at pigerne siger, at de ikke vil giftes med den eller den, så flytter de hjemmefra, og så er de væk 1 uge eller 14 dage - nej, det er meget mere fundamentalt.
Det er spørgsmålet om at få styrken og netværket til at fastholde et brud, sådan at de på nogle nye vilkår og i et nyt styrkeforhold bliver i stand til måske også at etablere en relation til forældrene eller leve med, at de aldrig etablerer en relation til deres forældre igen.
Så det her område er i virkeligheden utrolig vigtigt, og jeg synes, det er ærgerligt, at det ikke er lidt mere med, men jeg håber selvfølgelig, at Socialdemokratiet også vil gå
positivt ind i det aspekt, når vi genfremsætter vores forslag her i Folketinget